CELEX: 62011TN0118
Language: mt
Date: 2011-03-02 00:00:00
Title: Kawża T-118/11: Rikors ippreżentat fit- 2 ta’ Marzu 2011 — Attey vs Il-Kunsill

30.4.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 130/17
            
         Rikors ippreżentat fit-2 ta’ Marzu 2011 — Attey vs Il-Kunsill
   (Kawża T-118/11)
   2011/C 130/30
   Lingwa tal-kawża: il-Franċiż
   
      Partijiet
   
   
      Rikorrent: Philipp Attey (Abidjan, il-Côte d’Ivoire) (rappreżentant: J.-C. Tchikaya, avukat)
   
      Konvenut: Il-Kunsill tal-Unjoni Ewropea.
   
      Talbiet tar-rikorrent
   
   Ir-rikorrent jitlob lill-Qorti Ġenerali jogħġobha:
   
               —
            
            
               tannulla d-Deċiżjoni tal-Kunsill 2011/18/PESK, tal-14 ta’ Jannar 2011, li temenda d-Deċiżjoni tal-Kunsill 2010/656/PESK li ġġedded il-miżuri restrittivi kontra l-Côte d’Ivoire kif ukoll ir-Regolament tal-Kunsill (UE) Nru 25/2011, tal-14 ta’ Jannar 2011, li jemenda r-Regolament (KE) Nru 560/2005 li jimponi ċerti miżuri restrittivi speċifiċi kontra ċerti persuni u entitajiet minħabba s-sitwazzjoni fil-Côte d’Ivoire, sa fejn jikkonċernaw lir-rikorrent;
            
         
               —
            
            
               tikkundanna lill-Kunsill għall-ispejjeż.
            
         
      Motivi u argumenti prinċipali
   
   Insostenn tar-rikors tiegħu, ir-rikorrent jinvoka erba’ motivi.
   
               (1)
            
            
               L-ewwel motiv huwa bbażat fuq żball manifest ta’ evalwazzjoni, inkwantu l-miżuri restrittivi meħuda kontra r-rikorrent minħabba li jopponi l-proċess ta’ paċi u ta’ rikonċiljazzjoni fil-Côte d’Ivoire kif ukoll minħabba li jirrifjuta r-riżultat tal-elezzjoni presidenzjali jserrħu fuq il-fatt li l-konvenut ikkunsidra b’mod żbaljat li A. Ouattara ġie elett president tar-Repubblika tal-Côte d’Ivoire meta kien L. Gbagbo li ġie pproklamat president elett mill-Conseil constitutionnel.
            
         
               (2)
            
            
               It-tieni motiv huwa bbażat fuq użu ħażin ta’ poter, inkwantu l-atti kkontestati i) għandhom għan differenti minn dak stabbilit fl-Artikolu 21 TUE, jiġifieri l-promozzjoni fil-bqija tad-dinja tad-demokrazija u tal-istat ta’ dritt, peress li L. Gbagbo ġie pproklamat president tar-Repubblika tal-Côte d’Ivoire b’mod demokratiku u ii) jiksru l-Karta tan-Nazzjonijiet Uniti, li l-Unjoni tippromwovi l-osservanza tagħha, peress li l-konvenut kiser il-prinċipju ta’ nuqqas ta’ ndħil fil-kwistjonijiet interni ta’ Stat.
            
         
               (3)
            
            
               It-tielet motiv huwa bbażat fuq ksur tal-Artikolu 215(3) TFUE peress li l-atti kkontestati ma għandom l-ebda salvagwardji legali.
            
         
               (4)
            
            
               Ir-raba’ motiv huwa bbażat fuq ksur tal-Karta tad-Drittijiet Fundamentali tal-Unjoni Ewropea,
               
                           —
                        
                        
                           inkwantu nkisru d-drittijiet ta’ difiża tar-rikorrenti, billi l-konvenuta ma kkomunikatlux il-provi miżmuma kontrih u b’hekk ma ppermettietx lir-rikorrent jispjega b’mod effettiv il-perspettiva tiegħu f’dan ir-rigward, u
                        
                     
                           —
                        
                        
                           inkwantu nkiser id-dritt ta’ proprjetà tar-rikorrent, u dan b’mod sproporzjonat.